Document ID: 31993R0638

31993R0638
L 069/7
SLUŽBENI LIST EUROPSKE UNIJE
17.03.1993.
UREDBA VIJEĆA (EEZ) br. 638/93
od 17. ožujka 1993.
o izmjeni Uredbe (EEZ) br. 1035/72 o zajedničkoj organizaciji tržišta voća i povrća i Uredbe (EEZ) br. 827/68 o zajedničkoj organizaciji tržišta određenih proizvoda iz Priloga II. Ugovoru
VIJEĆE EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice, a posebno njegov članak 43.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
uzimajući u obzir mišljenje Gospodarskog i socijalnog odbora (3),
budući da je zbog razvoja proizvodnje Zajednice proizvoda poput ananasa, avokada, manga i guave, posebno nakon pristupanja Španjolske i Portugala i rasta trgovine u tim zemljama, primjereno uključiti te proizvode u područje primjene Uredbe (EEZ) br. 1035/72 (4);
budući da rajske smokve nisu bile uključene u Uredbu o zajedničkom uređenju tržišta banana zbog njihove prirode; budući da rajske smokve moraju biti obuhvaćene određenom tržišnom organizacijom od 1. siječnja 1993.; budući da se čini primjerenim uključiti ih u zajedničko uređenje tržišta voća i povrća;
budući da uključivanje avokada, guava, manga i mangostina na popis proizvoda koji su obuhvaćeni Uredbom (EEZ) br. 1035/72 podrazumijeva njihovo povlačenje iz Uredbe (EEZ) br. 827/68 (5); budući da Prilog toj Uredbi treba na odgovarajući način izmijeniti;
budući da Uredba (EEZ) br. 1035/72 omogućava državama članicama primjenu količinskih ograničenja u pogledu voća i povrća pod uvjetima utvrđenim u Prilogu III. toj Uredbi; budući da su te mjere nespojive s jedinstvenim tržištem, čija je uspostava završena 1. siječnja 1993.; budući da je te odredbe stoga potrebno staviti izvan snage;
budući da treba osigurati mogućnost, u pogledu pojedinih osjetljivih proizvoda koji se uvoze u relativno velikim količinama, uspostave sustava uvoznih dozvola; budući da treba osigurati, kako bi se osiguralo da primjena toga sustava bude što djelotvornije ograničena, da uvođenje tog sustava podliježe postupku Upravnog odbora;
budući da je s ciljem osiguranja neometanog rada sustava potrebno odrediti da je za izdavanje uvoznih dozvola potrebno uspostaviti sredstvo osiguranja kojim se osigurava da će poduzeće izvršiti uvoz tijekom razdoblja valjanosti dozvola,
DONIJELO JE OVU UREDBU:
Članak 1.
Uredba (EEZ) br. 1035/72 mijenja se kako slijedi:
1.
Sljedeći proizvodi dodaju se u tablicu iz članka 1. stavka 2.
Oznaka KN
Naziv
„ex 0803 00
rajske smokve
0804 30 00
ananas
0804 40
avokado
0804 50 00
guava, mango i mangostin”
2.
Drugi podstavak članka 22. stavka 1., članak 22. stavak 2. i Prilog III., (Popis naveden u članku 22.), briše se.
3.
Dodaje se sljedeći članak:
„Članak 22.b
1. Dopušta se uvođenje sustava uvoznih dozvola u skladu s postupkom utvrđenim u članku 33., u pogledu jednog ili više proizvoda navedenih u tablici iz članka 1. stavka 2. radi omogućavanja ocjene njihovog tržišnog napretka.
U slučajevima primjene prvog podstavka, dozvolu izdaju države članice svim zainteresiranim stranama koje za to podnesu zahtjev, bez obzira na činjenicu gdje ta strana ima sjedište u Zajednici.
Za izdavanje dozvole potrebno je uspostaviti sredstvo osiguranja kojim se osigurava da će uvoz biti izvršen tijekom razdoblja važenja dozvole.
Dozvole su valjane u cijeloj Zajednici.
2. Popis proizvoda za koje su potrebne uvozne dozvole kao i sva ostala detaljna pravila za primjenu ovog članka utvrđuju se u skladu s postupkom iz prvog podstavka stavka 1.”
Članak 2.
Dolje navedeni proizvodi ovim se povlače iz Priloga Uredbi (EEZ) br. 827/68:
-
0804 40
avokado,
-
0804 50 00
guava, mango i mangostin.
Članak 3.
Ova Uredba stupa na snagu na dan objave u Službenom listu Europskih zajednica.
Primjenjuje se od 1. siječnja 1993.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. ožujka 1993.

Labels: 3
17
6